               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 9.3.2018
            COM(2018) 121 final
            2018/0055(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Υπουργών ΑΚΕ-ΕΕ σε σχέση με την αναθεώρηση του παραρτήματος ΙΓ της συμφωνίας εταιρικής σχέσης ΑΚΕ-ΕΕ

               ΑΙΤΙΟΛΟΓΙΚΗ ΕΚΘΕΣΗ

               1.Αντικείμενο της πρότασης

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στο πλαίσιο του Συμβουλίου Υπουργών ΑΚΕ-ΕΕ όσον αφορά την προβλεπόμενη έκδοση απόφασης του Συμβουλίου Υπουργών ΑΚΕ-ΕΕ σχετικά με την ανακατανομή των πόρων προς το κονδύλιο που προορίζεται για τη χρηματοδότηση της συνεργασίας μεταξύ των χωρών ΑΚΕ και της διαπεριφερειακής συνεργασίας με ορισμένα ή όλα τα κράτη ΑΚΕ.

               2.Πλαίσιο της πρότασης

               2.1.Η συμφωνία εταιρικής σχέσης ΑΚΕ-ΕΕ («η συμφωνία του Κοτονού»)

               Η συμφωνία εταιρικής σχέσης ΑΚΕ-ΕΕ
                  1
                («η συμφωνία») έχει ως στόχο τη σύνδεση μεταξύ της Ευρωπαϊκής Ένωσης και των κρατών ΑΚΕ. Η συμφωνία τέθηκε σε ισχύ την 1η Απριλίου 2003 και αναθεωρήθηκε το 2005 και το 2010 σύμφωνα με τη ρήτρα αναθεώρησης για την επανεξέταση της συμφωνίας κάθε πέντε έτη.

               Σύμφωνα με το άρθρο 95 παράγραφος 2 της συμφωνίας, τα χρηματοδοτικά πρωτόκολλα προσδιορίζονται για συγκεκριμένο χρονικό διάστημα. Τα εν λόγω χρηματοδοτικά πρωτόκολλα καθορίζουν το συνολικό ποσό της χρηματοδοτικής συνδρομής της Ένωσης.

               Για την περίοδο 2014-2020, το χρηματοδοτικό πρωτόκολλο εγκρίθηκε με την απόφαση αριθ. 1/2013 του Συμβουλίου Υπουργών ΑΚΕ-ΕΕ της 7ης Ιουνίου 2013
                  2
               : λαμβάνει τη μορφή του παραρτήματος ΙΓ της συμφωνίας.

               Το άρθρο 100 της συμφωνίας εταιρικής σχέσης ΑΚΕ-ΕΕ προβλέπει ότι τα παραρτήματά της μπορούν να αναθεωρηθούν, να επανεξεταστούν και/ή να τροποποιηθούν από το Συμβούλιο των Υπουργών ΑΚΕ-ΕΕ βάσει σύστασης της επιτροπής συνεργασίας ΑΚΕ-ΕΕ για τη χρηματοδότηση της ανάπτυξης.

               Το σημείο 2 στοιχείο β) του άρθρου 15 της συμφωνίας ορίζει ότι τα καθήκοντα του Συμβουλίου Υπουργών ΑΚΕ-ΕΕ συνίστανται στη λήψη των αποφάσεων που είναι αναγκαίες για την εφαρμογή της διάταξης της «συμφωνίας».

               2.2.ΤΟ ΣΥΜΒΟΥΛΙΟ ΥΠΟΥΡΓΩΝ ΑΚΕ-ΕΕ,

               Το Συμβούλιο Υπουργών ΑΚΕ-ΕΕ δύναται να λαμβάνει αποφάσεις που είναι νομικώς δεσμευτικές για τα συμβαλλόμενα μέρη. Το Συμβούλιο Υπουργών αποτελείται, αφενός, από τα μέλη του Συμβουλίου της Ευρωπαϊκής Ένωσης και, αφετέρου, από ένα μέλος της κυβέρνησης κάθε κράτους ΑΚΕ. Η προεδρία του Συμβουλίου των Υπουργών ασκείται εναλλακτικά από ένα μέλος του Συμβουλίου της Ευρωπαϊκής Ένωσης και ένα μέλος της κυβέρνησης κράτους ΑΚΕ. Το Συμβούλιο συνέρχεται, κατά κανόνα, μία φορά τον χρόνο με πρωτοβουλία του Προέδρου και όποτε κρίνεται αναγκαίο, σε μορφή και γεωγραφική σύνθεση ανάλογη με τα υπό εξέταση ζητήματα.

               2.3.Η προβλεπόμενη πράξη του Συμβουλίου των Υπουργών ΑΚΕ-ΕΕ

               Το Συμβούλιο Υπουργών ΑΚΕ-ΕΕ πρέπει να εκδώσει απόφαση σχετικά με την τροποποίηση του παραρτήματος ΙΓ της συμφωνίας εταιρικής σχέσης ΑΚΕ-ΕΕ («η προβλεπόμενη πράξη»).

               Η απόφαση θα ισχύει για το παράρτημα ΙΓ σημεία 2 στοιχείο α) και 2 στοιχείο β) και αφορά την ανακατανομή των πόρων προς το κονδύλιο που προορίζεται για τη χρηματοδότηση της συνεργασίας μεταξύ των κρατών ΑΚΕ και της διαπεριφερειακής συνεργασίας με ορισμένα ή όλα τα κράτη ΑΚΕ.

               Αφενός, ποσό 425 εκατ. EUR θα αφαιρεθεί από το κονδύλιο για τη χρηματοδότηση των εθνικών και περιφερειακών ενδεικτικών προγραμμάτων, που αναφέρονται στο σημείο 2 στοιχείο α) του παραρτήματος ΙΓ.

               Αφετέρου, το κονδύλιο για τη χρηματοδότηση της συνεργασίας μεταξύ των κρατών ΑΚΕ και της διαπεριφερειακής συνεργασίας, που αναφέρεται στο σημείο 2 στοιχείο β) του παραρτήματος ΙΓ, θα αυξηθεί κατά 425 EUR εκατ. EUR ώστε να συμβάλει στη χρηματοδότηση δύο πρωτοβουλιών, συγκεκριμένα της πρωτοβουλίας Spotlight («Πρωτοβουλία-Φάρος») και της Παγκόσμιας Σύμπραξης για την Εκπαίδευση.

               Η πρωτοβουλία Spotlight είναι κοινή παγκόσμια δράση ΕΕ-ΟΗΕ με στόχο την πρόληψη και την αντιμετώπιση της βίας κατά των γυναικών και των κοριτσιών σε συγκεκριμένες χώρες.

               Συνολικός στόχος της Παγκόσμιας Σύμπραξης για την Εκπαίδευση είναι να κινητοποιήσει παγκόσμιες και εθνικές προσπάθειες για την επίτευξη ποιοτικής εκπαίδευσης και μάθησης για όλους, μέσω πολυσυμμετοχικής εταιρικής σχέσης, εστίασης σε αποτελεσματικά εκπαιδευτικά συστήματα και χρηματοδότησης για τη βασική εκπαίδευση.

               Η χρηματοδότηση θα διατεθεί μέσω του ΕΤΑ, από το γενικό αποθεματικό για εθνικά και περιφερειακά ενδεικτικά προγράμματα για τη συνεργασία μεταξύ των χωρών ΑΚΕ ως εξής:

               - Ποσό 350 εκατ. EUR διατίθεται στην πρωτοβουλία·Spotlight·

               - Ποσό 75 εκατ. EUR διατίθεται στην πρωτοβουλία Παγκόσμιας Σύμπραξης για την Εκπαίδευση (GPE).

               Η προβλεπόμενη πράξη θα καταστεί δεσμευτική για τα μέρη σύμφωνα με το άρθρο 15 παράγραφος 3 της συμφωνίας, το οποίο ορίζει ότι «Το Συμβούλιο Υπουργών ΑΚΕ-ΕΕ δύναται να λαμβάνει αποφάσεις δεσμευτικές για τα συμβαλλόμενα μέρη» .

               3.Η θέση που πρέπει να ληφθεί εξ ονόματος της Ένωσης

               Σύμφωνα με το άρθρο 100 της συμφωνίας εταιρικής σχέσης ΑΚΕ-ΕΕ, το Συμβούλιο Υπουργών ΑΚΕ-ΕΕ μπορεί να αναθεωρήσει, να επανεξετάσει και/ή να τροποποιήσει τη συμφωνία βάσει σύστασης της Επιτροπής Συνεργασίας ΑΚΕ-ΕΕ για τη χρηματοδότηση της ανάπτυξης.

               Η Ευρωπαϊκή Ένωση είναι σταθερά προσηλωμένη στην ισότητα των φύλων, τη χειραφέτηση των γυναικών όλων των ηλικιών και την εξάλειψη όλων των μορφών βίας κατά των γυναικών και των κοριτσιών σε όλο τον κόσμο.

               Η πρωτοβουλία Spotlight είναι κοινή παγκόσμια δράση ΕΕ-ΟΗΕ με στόχο την πρόληψη και την αντιμετώπιση της βίας κατά των γυναικών και των κοριτσιών σε συγκεκριμένες χώρες. Δρομολογήθηκε επίσημα κατά την 72η σύνοδο της Γενικής Συνέλευσης του ΟΗΕ στις 20 Σεπτεμβρίου 2017.

               Με βάση αποδεικτικά στοιχεία, η πρωτοβουλία Spotlight θα επικεντρωθεί σε συγκεκριμένες μορφές σεξουαλικής και έμφυλης βίας που είναι πιο διαδεδομένες ή εμφανίζονται σε μεγάλο βαθμό σε συγκεκριμένες περιφέρειες, συμβάλλοντας έτσι στην επίτευξη του στόχου βιώσιμης ανάπτυξης (ΣΒΑ) 5 για την «Ισότητα των Φύλων».

               Θα συσταθεί μηχανισμός Ταμείου Πολλαπλών Χορηγών για την πρωτοβουλία για την ισότητα των φύλων, τον οποίο θα διαχειρίζεται το εκτελεστικό γραφείο της ΓΓ του ΟΗΕ. Η χρηματοδότηση θα διατίθεται μέσω του ενωσιακού Μηχανισμού Αναπτυξιακής Συνεργασίας (ΜΑΣ) για τη Λατινική Αμερική και την Ασία και του Ευρωπαϊκού Ταμείου Ανάπτυξης (ΕΤΑ) για τις χώρες ΑΚΕ.

               Η πρωτοβουλία Παγκόσμιας Σύμπραξης για την Εκπαίδευση (GPE) υποστηρίζει την επίτευξη τριών στόχων υψηλού επιπέδου. Οι δύο πρώτοι στόχοι είναι, αφενός, η δικαιότητα, συμπεριλαμβανομένης της ισότητας των φύλων και της ένταξης, και, αφετέρου, η ποιοτική διδασκαλία και μάθηση. Ο τρίτος στόχος είναι η οικοδόμηση ισχυρότερων εκπαιδευτικών συστημάτων ικανών να παρέχουν δίκαιες, ποιοτικές εκπαιδευτικές υπηρεσίες. Η πρωτοβουλία δημιουργήθηκε το 2012 για να ανταποκριθούμε στις παγκόσμιες δεσμεύσεις για την εκπαίδευση που ανελήφθησαν στο Παγκόσμιο Φόρουμ για την Εκπαίδευση του Ντακάρ και στη Σύνοδο Κορυφής της Χιλιετίας.

               Η GPE είναι μία πολυσυμμετοχική εταιρική σχέση και πλατφόρμα χρηματοδότησης που αποσκοπεί στην ενίσχυση των εκπαιδευτικών συστημάτων σε χώρες με χαμηλό και χαμηλότερο μέσο εισόδημα με τη βελτίωση των σχεδίων του εκπαιδευτικού τομέα και την εφαρμογή τους.

               Η ΕΕ, μαζί με την ομάδα κρατών ΑΚΕ, στηρίζει την GPE από το 2005. Η συνέχιση της χρηματοδότησης της εν λόγω εταιρικής σχέσης εντάσσεται ικανοποιητικά στο πλαίσιο πολιτικής ΕΕ-ΑΚΕ.

               Οι δύο πρωτοβουλίες είναι και θα παραμείνουν σύμφωνες με την ευρωπαϊκή κοινή αντίληψη για την ανάπτυξη, η οποία προωθεί μια πιο σφαιρική προσέγγιση της ανθρώπινης ανάπτυξης. Όσον αφορά την εκπαίδευση, η προσέγγιση αυτή σημαίνει μεγαλύτερη υποστήριξη για χωρίς αποκλεισμούς και ισότιμη ποιοτική εκπαίδευση για όλους, καθώς και δια βίου μάθηση (ΣΒΑ 4), με ισχυρή έμφαση στην προώθηση της ισότητας των φύλων (ΣΒΑ 5).

               Ως εκ τούτου, η Επιτροπή προτείνει την έκδοση της παρούσας απόφασης από το Συμβούλιο.

               4.Νομική βάση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  3
               .

               4.1.2.Εφαρμογή στη συγκεκριμένη περίπτωση

               Το Συμβούλιο των Υπουργών ΑΚΕ-ΕΕ είναι όργανο που έχει συσταθεί με διεθνή συμφωνία, και συγκεκριμένα τη συμφωνία του Κοτονού.

               Η πράξη την οποία καλείται να εκδώσει το Συμβούλιο των Υπουργών ΑΚΕ-ΕΕ συνιστά πράξη που παράγει έννομα αποτελέσματα. Η προβλεπόμενη πράξη θα είναι δεσμευτική βάσει του διεθνούς δικαίου σύμφωνα με το άρθρο 100 της συμφωνίας του Κοτονού.

               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή αποτελείται από δύο σκέλη, και εάν ένας από τους σκοπούς ή ένα από τα σκέλη μπορεί να θεωρηθεί ότι έχει πρωτεύουσα σημασία, ενώ ο άλλος σκοπός ή το άλλο σκέλος έχει απλώς παρεμπίπτοντα χαρακτήρα, η απόφαση βάσει του άρθρου 218 παράγραφος 9 της ΣΛΕΕ πρέπει να εδράζεται σε μία και μόνο ουσιαστική νομική βάση, δηλ. εκείνη που επιβάλλει ο κύριος ή ο πρωτεύων σκοπός ή σκέλος.

               4.2.2.Εφαρμογή στη συγκεκριμένη περίπτωση

               Ο κύριος στόχος και το περιεχόμενο της προβλεπόμενης πράξης αφορούν «συνεργασία για την ανάπτυξη». Συνεπώς, η ουσιαστική νομική βάση της προτεινόμενης απόφασης είναι το άρθρο 209 παράγραφος 2 της ΣΛΕΕ.

               4.3.Συμπέρασμα

               Το άρθρο 209 παράγραφος 2 της ΣΛΕΕ σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.

               5.Δημοσίευση της προβλεπόμενης πράξης

               Δεδομένου ότι η πράξη του Συμβουλίου των Υπουργών ΑΚΕ-ΕΕ θα εφαρμοστεί στο παράρτημα ΙΓ της συμφωνίας του Κοτονού, είναι σκόπιμο να δημοσιευτεί στην Επίσημη Εφημερίδα της Ευρωπαϊκής Ένωσης μετά την έκδοσή της.

               2018/0055 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Υπουργών ΑΚΕ-ΕΕ σε σχέση με την αναθεώρηση του παραρτήματος ΙΓ της συμφωνίας εταιρικής σχέσης ΑΚΕ-ΕΕ

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 209 παράγραφος 2, σε συνδυασμό με το άρθρο 218 παράγραφος 9,

               Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου (εφεξής «συμφωνία εταιρικής σχέσης ΑΚΕ-ΕΕ»)
                  4
                ,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού (ΑΚΕ) αφενός, και της Ευρωπαϊκής Κοινότητας και των κρατών μελών της, αφετέρου, (η «συμφωνία εταιρικής σχέσης ΑΚΕ-ΕΕ») υπεγράφη στο Κοτονού στις 23 Ιουνίου 2000. Η συμφωνία εταιρικής σχέσης ΑΚΕ-ΕΕ τέθηκε σε ισχύ την 1η Απριλίου 2003 και αναθεωρήθηκε το 2005 και το 2010 σύμφωνα με τη ρήτρα αναθεώρησης για την επανεξέταση της συμφωνίας κάθε πέντε έτη.

               (2)Σύμφωνα με το άρθρο 95 παράγραφος 2 της συμφωνίας εταιρικής σχέσης ΑΚΕ-ΕΕ, τα χρηματοδοτικά πρωτόκολλα προσδιορίζονται για συγκεκριμένο χρονικό διάστημα. Τα εν λόγω χρηματοδοτικά πρωτόκολλα καθορίζουν το συνολικό ποσό της χρηματοδοτικής συνδρομής της Ένωσης. Για την περίοδο 2014-2020, το χρηματοδοτικό πρωτόκολλο εγκρίθηκε με την απόφαση αριθ. 1/2013 του Συμβουλίου Υπουργών ΑΚΕ-ΕΕ της 7ης Ιουνίου 2013
                  5
               , με τη μορφή του παραρτήματος ΙΓ της συμφωνίας.

               (3)Σύμφωνα με το άρθρο 100 της συμφωνίας εταιρικής σχέσης ΑΚΕ-ΕΕ, το Συμβούλιο Υπουργών ΑΚΕ-ΕΕ μπορεί να αναθεωρήσει, να επανεξετάσει και/ή να τροποποιήσει τη συμφωνία βάσει σύστασης της Επιτροπής Συνεργασίας ΑΚΕ-ΕΕ για τη χρηματοδότηση της ανάπτυξης.

               (4)Η Ένωση θα πρέπει να υποστηρίξει την ανακατανομή των πόρων στο πλαίσιο του παραρτήματος ΙΓ της συμφωνίας εταιρικής σχέσης ΑΚΕ-ΕΕ από το κονδύλιο που διατίθεται για τη χρηματοδότηση εθνικών και περιφερειακών ενδεικτικών προγραμμάτων, προς το κονδύλιο που προορίζεται για τη χρηματοδότηση της συνεργασίας μεταξύ των κρατών ΑΚΕ και της διαπεριφερειακής συνεργασίας με ορισμένα ή όλα τα κράτη ΑΚΕ.

               (5)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο του Συμβουλίου Υπουργών ΑΚΕ-ΕΕ, καθόσον η απόφαση θα είναι δεσμευτική για την Ένωση.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               1.Η θέση που πρέπει να ληφθεί εξ ονόματος της Ένωσης στο πλαίσιο του Συμβουλίου  Υπουργών ΑΚΕ–ΕΕ σχετικά με την αναθεώρηση του παραρτήματος ΙΓ της συμφωνίας εταιρικής σχέσης ΑΚΕ–ΕΕ βασίζεται στο σχέδιο πράξης του Συμβουλίου των Υπουργών ΑΚΕ–ΕΕ που επισυνάπτεται στην παρούσα απόφαση.

               2. Οι εκπρόσωποι της Ένωσης στο Συμβούλιο των Υπουργών ΑΚΕ-ΕΕ μπορούν να συμφωνήσουν σε ελάσσονες αλλαγές στο σχέδιο απόφασης χωρίς περαιτέρω απόφαση του Συμβουλίου.

               Άρθρο 2

               Η Επιτροπή δημοσιεύει στην Επίσημη Εφημερίδα της Ευρωπαϊκής Ένωσης την απόφαση του Συμβουλίου Υπουργών ΑΚΕ-ΕΕ, μόλις αυτή εκδοθεί.

               Άρθρο 3

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Συμφωνία (ΕΕ L 317 της 15.12.2000, σ. 3), όπως τροποποιήθηκε με τη συμφωνία που υπεγράφη στο Λουξεμβούργο στις 25 Ιουνίου 2005 (ΕΕ L 209 της 11.8.2005, σ. 27) και με τη συμφωνία που υπεγράφη στο Ουαγκαντούγκου στις 22 Ιουνίου 2010 (ΕΕ L 287 της 4.11.2010, σ. 3).

                     (2)

                        Απόφαση αριθ. 1/2013 του Συμβουλίου Υπουργών ΑΚΕ-ΕΕ της 7ης Ιουνίου 2013 για τη θέσπιση πρωτοκόλλου σχετικά με το πολυετές δημοσιονομικό πλαίσιο για την περίοδο 2014-2020 βάσει της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, ΕΕ L 173 της 26.6.2013·

                     (3)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, υπόθεση C-399/12, ECLI:EU:C:2014:2258, σκέψεις 61 έως 64.

                     (4)

                        Συμφωνία (ΕΕ L317 της 15.12.2000, σ. 3), όπως τροποποιήθηκε με τη συμφωνία που υπεγράφη στο Λουξεμβούργο στις 25 Ιουνίου 2005 (ΕΕ L 209 της 11.8.2005, σ. 27) και με τη συμφωνία που υπεγράφη στο Ουαγκαντούγκου στις 22 Ιουνίου 2010 (ΕΕ L 287 της 4.11.2010, σ. 3).

                     (5)

                        Απόφαση αριθ. 1/2013 του Συμβουλίου Υπουργών ΑΚΕ-ΕΕ της 7ης Ιουνίου 2013 για τη θέσπιση πρωτοκόλλου σχετικά με το πολυετές δημοσιονομικό πλαίσιο για την περίοδο 2014-2020 βάσει της συμφωνίας εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, ΕΕ L 173 της 26.6.2013·

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,9.3.2018
            COM(2018) 121 final
            ΠΑΡΑΡΤΗΜΑ
            στην
            πρόταση γιαΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο Συμβούλιο Υπουργών ΑΚΕ-ΕΕ σε σχέση με την αναθεώρηση του παραρτήματος ΙΓ της συμφωνίας εταιρικής σχέσης ΑΚΕ-ΕΕ

               ΠΑΡΑΡΤΗΜΑ

               ΑΠΟΦΑΣΗ αριθ. .../2018

               ΤΟΥ ΣΥΜΒΟΥΛΙΟΥ ΥΠΟΥΡΓΩΝ ΑΚΕ-ΕΕ

               της ../../2018

               σχετικά με την αναθεώρηση του παραρτήματος ΙΓ της συμφωνίας εταιρικής σχέσης ΑΚΕ-ΕΕ

               ΤΟ ΣΥΜΒΟΥΛΙΟ ΥΠΟΥΡΓΩΝ ΑΚΕ-ΕΕ,

               Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου
                  1
               , (εφεξής «η συμφωνία εταιρικής σχέσης ΑΚΕ-ΕΕ»), και ιδίως το άρθρο 15 παράγραφος 2, σε συνδυασμό με το άρθρο 100·

               Εκτιμώντας τα ακόλουθα:

               (1)Σύμφωνα με το άρθρο 15 παράγραφος 2 της συμφωνίας εταιρικής σχέσης ΑΚΕ-ΕΕ, στα καθήκοντα του Συμβουλίου Υπουργών περιλαμβάνεται η λήψη κάθε απόφασης που διασφαλίζει την αποτελεσματική και αποδοτική εφαρμογή της συμφωνίας.

               (2)Το άρθρο 100 της συμφωνίας εταιρικής σχέσης ΑΚΕ-ΕΕ προβλέπει ότι τα παραρτήματά της μπορούν να αναθεωρηθούν, να επανεξεταστούν και/ή να τροποποιηθούν από το Συμβούλιο Υπουργών ΑΚΕ-ΕΕ βάσει σύστασης της Επιτροπής Συνεργασίας ΑΚΕ-ΕΕ για τη χρηματοδότηση της ανάπτυξης.

               (3)Το παράρτημα ΙΓ της Συμφωνίας Εταιρικής Σχέσης ΑΚΕ-ΕΕ θα πρέπει να τροποποιηθεί προκειμένου να ανακατανεμηθούν οι πόροι μεταξύ των μέσων συνεργασίας στο πλαίσιο του Ευρωπαϊκού Ταμείου Ανάπτυξης για τη συνεργασία μεταξύ των χωρών ΑΚΕ και τη διαπεριφερειακή συνεργασία.

               Οι ανακατανεμηθέντες πόροι θα συμβάλουν στη χρηματοδότηση της πρωτοβουλίας Spotlight και της Παγκόσμιας Σύμπραξης για την Εκπαίδευση (GPE).

               Η πρωτοβουλία Spotlight είναι κοινή παγκόσμια δράση ΕΕ-ΟΗΕ με στόχο την πρόληψη και την αντιμετώπιση της βίας κατά των γυναικών και των κοριτσιών σε συγκεκριμένες χώρες. Με βάση αποδεικτικά στοιχεία, η πρωτοβουλία Spotlight θα επικεντρωθεί σε συγκεκριμένες μορφές σεξουαλικής και έμφυλης βίας που είναι διαδεδομένες ή εμφανίζονται σε μεγάλο βαθμό σε συγκεκριμένες περιφέρειες, συμβάλλοντας έτσι στην επίτευξη του στόχου βιώσιμης ανάπτυξης (ΣΒΑ) 5 για την «Ισότητα των Φύλων».

               Συνολικός στόχος της Παγκόσμιας Σύμπραξης για την Εκπαίδευση (GPE) είναι να κινητοποιήσει παγκόσμιες και εθνικές προσπάθειες για την επίτευξη ποιοτικής εκπαίδευσης και εκμάθησης για όλους, μέσω πολυσυμμετοχικής εταιρικής σχέσης, εστίασης σε αποτελεσματικά εκπαιδευτικά συστήματα, και χρηματοδότησης για τη βασική εκπαίδευση. Οι δύο πρωτοβουλίες συνάδουν με τη συμφωνία εταιρικής σχέσης του Κοτονού, καθώς και με το θεματολόγιο 2030 για τη βιώσιμη ανάπτυξη, τα οποία προωθούν μια πιο σφαιρική προσέγγιση της ανθρώπινης ανάπτυξης. Όσον αφορά την εκπαίδευση, η προσέγγιση αυτή σημαίνει μεγαλύτερη υποστήριξη για χωρίς αποκλεισμούς και ισότιμη ποιοτική εκπαίδευση για όλους, καθώς και δια βίου μάθηση (ΣΒΑ 4), με ισχυρή έμφαση στην προώθηση της ισότητας των φύλων (ΣΒΑ 5).

               ΑΠΟΦΑΣΙΖΕΙ:

               Άρθρο 1

               1.Προκειμένου να αντιμετωπιστούν οι απαιτήσεις προγραμματισμού, η χρηματοδότηση στο πλαίσιο του Ευρωπαϊκού Ταμείου Ανάπτυξης ανακατανέμεται μεταξύ των κονδυλίων για τα μέσα συνεργασίας που προβλέπονται στο παράρτημα ΙΓ της συμφωνίας εταιρικής σχέσης ΑΚΕ-ΕΕ

               2.Ποσό 425 εκατ. EUR ανακατανέμεται από το γενικό αποθεματικό για τα εθνικά και περιφερειακά ενδεικτικά προγράμματα, όπως ορίζεται στο σημείο 2 στοιχείο α) του παραρτήματος ΙΓ, στη συνεργασία μεταξύ των χωρών ΑΚΕ και τη διαπεριφερειακή συνεργασία, όπως ορίζεται στο σημείο 2 στοιχείο β) του παραρτήματος ΙΓ, ως εξής:

               –Ποσό 350 εκατ. EUR διατίθεται στην πρωτοβουλία Spotlight·

               –Ποσό 75 εκατ. EUR διατίθεται στην Παγκόσμια Σύμπραξη για την Εκπαίδευση.

               Άρθρο 2

               Συνεπεία της ανακατανομής των κονδυλίων βάσει του άρθρου 1, το κείμενο του παραρτήματος ΙΓ της συμφωνίας εταιρικής σχέσης ΑΚΕ-ΕΕ τροποποιείται ως εξής:

               1.Το άρθρο 2 στοιχείο α) του παραρτήματος ΙΓ της συμφωνίας εταιρικής σχέσης ΑΚΕ-ΕΚ αντικαθίσταται από το ακόλουθο κείμενο:

               «α)
                     Ποσό 23 940 εκατ. EUR διατίθεται για τη χρηματοδότηση εθνικών και περιφερειακών ενδεικτικών προγραμμάτων. Το κονδύλιο αυτό χρησιμοποιείται για τη χρηματοδότηση:

               i)
                     των εθνικών ενδεικτικών προγραμμάτων των επιμέρους κρατών ΑΚΕ σύμφωνα με τα άρθρα 1 έως 5 του Παραρτήματος IV της συμφωνίας σχετικά με τις διαδικασίες εφαρμογής και διαχείρισης·

               ii)
                     των περιφερειακών ενδεικτικών προγραμμάτων στήριξης της περιφερειακής και διαπεριφερειακής συνεργασίας και της περιφερειακής ολοκλήρωσης των κρατών ΑΚΕ, σύμφωνα με τα άρθρα 6 έως 11 του παραρτήματος IV της παρούσας συμφωνίας σχετικά με τις διαδικασίες εφαρμογής και διαχείρισης·»

               2.Το σημείο 2 στοιχείο β) του παραρτήματος ΙΓ της συμφωνίας εταιρικής σχέσης ΑΚΕ-ΕΚ αντικαθίσταται από το ακόλουθο κείμενο:

               «β)
                     ποσό 4 015 εκατ. EUR διατίθεται για τη χρηματοδότηση της συνεργασίας μεταξύ των κρατών ΑΚΕ και της διαπεριφερειακής συνεργασίας με ορισμένα ή όλα τα κράτη ΑΚΕ, σύμφωνα με τα άρθρα 12 έως 14 του παραρτήματος IV της παρούσας συμφωνίας σχετικά με τις διαδικασίες εφαρμογής και διαχείρισης. Αυτό το κονδύλιο περιλαμβάνει τη διαρθρωτική στήριξη των κοινών οργάνων και φορέων που δημιουργούνται βάσει της παρούσας συμφωνίας. Καλύπτει επίσης συνδρομή για τις δαπάνες λειτουργίας της γραμματείας ΑΚΕ που αναφέρονται στα σημεία 1 και 2 του πρωτοκόλλου αριθ. 1 «για τις δαπάνες λειτουργίας των κοινών οργάνων».

               Άρθρο 3

               Η παρούσα απόφαση αρχίζει να ισχύει από την έκδοσή της.

               [Τόπος], [Ημερομηνία]

                     Για το Συμβούλιο Υπουργών ΑΚΕ-ΕΕ

                     Ο Πρόεδρος

                     (1)

                        Συμφωνία (ΕΕ L317 της 15.12.2000, σ. 3), όπως τροποποιήθηκε με τη συμφωνία που υπεγράφη στο Λουξεμβούργο στις 25 Ιουνίου 2005 (ΕΕ L 209 της 11.8.2005, σ. 27) και με τη συμφωνία που υπεγράφη στο Ουαγκαντούγκου στις 22 Ιουνίου 2010 (ΕΕ L 287 της 4.11.2010, σ. 3).


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 12.3.2018
            COM(2018) 122 final
            2018/0056(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί εξ ονόματος της Ευρωπαϊκής Ένωσης στην 99η σύνοδο της Επιτροπής Ναυτικής Ασφάλειας του Διεθνούς Ναυτιλιακού Οργανισμού σχετικά με την έγκριση τροπολογιών στους κανονισμούς II-1/1 και II-1/8-1 της σύμβασης SOLAS, την έγκριση των σχετικών κατευθυντηρίων γραμμών προς τους πλοιάρχους για την υποστήριξη της ευστάθειας με Η/Υ σε περίπτωση εισροής υδάτων στα υπάρχοντα επιβατηγά πλοία, καθώς και με την έγκριση τροπολογιών στον διεθνή κώδικα του 2010 για την εφαρμογή διαδικασιών δοκιμών πυρός

               ΑΙΤΙΟΛΟΓΙΚΗ ΕΚΘΕΣΗ

               1.Αντικείμενο της πρότασης

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στην 99η σύνοδο της Επιτροπής Ναυτικής Ασφάλειας του Διεθνούς Ναυτιλιακού Οργανισμού σχετικά με την προτεινόμενη έγκριση τροπολογιών στους κανονισμούς II-1/1 και II-1/8-1 της σύμβασης SOLAS και στις συναφείς κατευθυντήριες γραμμές προς τους πλοιάρχους για την υποστήριξη της ευστάθειας με Η/Υ σε περίπτωση εισροής υδάτων στα υπάρχοντα επιβατηγά πλοία, καθώς και στον διεθνή κώδικα για την εφαρμογή διαδικασιών δοκιμών πυρός του 2010 (Κώδικας FTP του 2010).

               2.Πλαίσιο της πρότασης

               2.1.Η σύμβαση περί Διεθνούς Ναυτιλιακού Οργανισμού (ΔΝΟ)

               Με τη σύμβαση περί Διεθνούς Ναυτιλιακού Οργανισμού (ΔΝΟ) ιδρύεται ο ΔΝΟ, σκοπός του οποίου είναι να αποτελέσει ένα φόρουμ διακυβερνητικής συνεργασίας στο πεδίο των κρατικών ρυθμίσεων και πρακτικών σε πάσης φύσεως τεχνικά θέματα της διεθνούς εμπορικής ναυτιλίας, να ενθαρρυνθεί εν γένει η υιοθέτηση των υψηλότερων κατά το δυνατόν προτύπων όσον αφορά την ασφάλεια της ναυτιλίας, την αποτελεσματικότητα της ναυσιπλοΐας, την πρόληψη και τον έλεγχο της θαλάσσιας ρύπανσης από τα πλοία, με την προώθηση παράλληλα ισότιμων όρων ανταγωνισμού, και να αντιμετωπισθούν συναφή διοικητικά και νομικά θέματα.

               Η σύμβαση άρχισε να ισχύει στις 17 Μαρτίου 1958.

               Όλα τα κράτη μέλη είναι συμβαλλόμενα μέρη της σύμβασης.

               Όλα τα κράτη μέλη είναι συμβαλλόμενα μέρη της Διεθνούς Σύμβασης του 1974 για την ασφάλεια της ανθρώπινης ζωής στη θάλασσα («SOLAS»), η οποία άρχισε να ισχύει στις 25 Μαΐου 1980. Η Ένωση δεν είναι συμβαλλόμενο μέρος της SOLAS.

               2.2.Ο Διεθνής Ναυτιλιακός Οργανισμός

               Ο Διεθνής Ναυτιλιακός Οργανισμός (ΔΝΟ) είναι ο ειδικευμένος οργανισμός των Ηνωμένων Εθνών που είναι αρμόδιος για την ασφάλεια και την προστασία της ναυσιπλοΐας και την πρόληψη της θαλάσσιας ρύπανσης από τα πλοία. Είναι η αρχή που καθορίζει διεθνή πρότυπα για την ασφάλεια, την προστασία και τις περιβαλλοντικές επιδόσεις της διεθνούς ναυτιλίας. Ο κύριος ρόλος του είναι η διαμόρφωση δίκαιου και αποτελεσματικού ρυθμιστικού πλαισίου για τον ναυτιλιακό κλάδο, το οποίο να υιοθετείται και εφαρμόζεται παγκοσμίως.

               Η συμμετοχή στον Οργανισμό είναι ανοικτή σε όλα τα κράτη και όλα τα κράτη μέλη της ΕΕ είναι μέλη του ΔΝΟ. Η Ευρωπαϊκή Επιτροπή έχει την ιδιότητα του παρατηρητή στον Διεθνή Ναυτιλιακό Οργανισμό (ΔΝΟ) από το 1974 βάσει συμφωνίας συνεργασίας και συντονισμού μεταξύ του Διακυβερνητικού Ναυτιλιακού Συμβουλευτικού Οργανισμού (IMCO)
                  1
                και της Επιτροπής των Ευρωπαϊκών Κοινοτήτων σε θέματα αμοιβαίου ενδιαφέροντος για τα συμβαλλόμενα μέρη.

               Η Επιτροπή Ναυτικής Ασφάλειας του ΔΝΟ απαρτίζεται από όλα τα μέλη του ΔΝΟ και συνέρχεται τουλάχιστον μία φορά ετησίως. Εξετάζει κάθε θέμα που εμπίπτει στο αντικείμενο του Οργανισμού και αφορά τα βοηθήματα ναυσιπλοΐας, τη ναυπήγηση και τον εξοπλισμό πλοίων, την επάνδρωση από άποψη ασφάλειας, τους κανόνες πρόληψης συγκρούσεων, τον χειρισμό επικίνδυνων φορτίων, τις διαδικασίες και τις απαιτήσεις ασφάλειας της ναυτιλίας, τα υδρογραφικά στοιχεία, τα ημερολόγια πλοίων και τη ναυτοπλοϊκή καταγραφή, τη διερεύνηση θαλάσσιων ατυχημάτων, την περισυλλογή και διάσωση, καθώς και κάθε άλλο θέμα που αφορά απευθείας την ασφάλεια της ναυτιλίας.

               Η Επιτροπή Ναυτικής Ασφάλειας του ΔΝΟ είναι ο μηχανισμός εκτέλεσης κάθε καθήκοντος που της ανατίθεται με τη σύμβαση ΔΝΟ, από τη Συνέλευση του ΔΝΟ ή το Συμβούλιο του ΔΝΟ, ή κάθε άλλου καθήκοντος που μπορεί να της ανατεθεί στο πλαίσιο των προαναφερθέντων, ή βάσει άλλης διεθνούς πράξης, αποδεκτής από τον ΔΝΟ. Οι αποφάσεις της Επιτροπής Ναυτικής Ασφάλειας και των επικουρικών οργάνων της εγκρίνονται κατά πλειοψηφία από τα μέλη.

               2.3.Η προτεινόμενη πράξη της Επιτροπής Ναυτικής Ασφάλειας του ΔΝΟ

               Από τις 16 έως τις 25 Μαΐου 2018, η Επιτροπή Ναυτικής Ασφάλειας στην 99η σύνοδό της (MSC 99) πρόκειται να εγκρίνει τροπολογίες στους κανονισμούς II-1/1 και II-1/8-1 της σύμβασης SOLAS και σχετικές κατευθυντήριες γραμμές προς τους πλοιάρχους για την υποστήριξη της ευστάθειας με Η/Υ σε περίπτωση εισροής υδάτων στα υπάρχοντα επιβατηγά πλοία, καθώς και τροπολογίες στον διεθνή κώδικα για την εφαρμογή διαδικασιών δοκιμών πυρός του 2010 (Κώδικας FTP του 2010).

               Σκοπός των προτεινόμενων τροπολογιών στους κανονισμούς II-1/1 και II-1/8-1 της σύμβασης SOLAS είναι να επεκταθεί η απαίτηση του κανονισμού II-1/8-1.3 της σύμβασης SOLAS σχετικά με υποστήριξη της ευστάθειας με Η/Υ προς τον πλοίαρχο σε περίπτωση εισροής υδάτων στα υπάρχοντα επιβατηγά πλοία.

               Σκοπός της προτεινόμενης τροπολογίας στον Κώδικα FTP του 2010 είναι να καταργηθεί η διάκριση μεταξύ των πλοίων με λιγότερους από 36 επιβάτες και των πλοίων με περισσότερους από 36 επιβάτες όσον αφορά τις απαιτήσεις πυροπροστασίας του Κώδικα, ώστε να αποσαφηνιστεί η εφαρμογή των απαιτήσεων για τις ακάλυπτες επενδύσεις δαπέδου που παρατίθενται στον πίνακα 1 του παραρτήματος 3 του Κώδικα FTP του 2010 στα επιβατηγά πλοία, οπότε οι απαιτήσεις να ισχύουν και για τα επιβατηγά πλοία με λιγότερους από 36 επιβάτες.

               3.Θέση που πρέπει να ληφθεί εξ ονόματος της Ένωσης

               3.1.Τροπολογίες στους κανονισμούς II-1/1 και II-1/8-1 της σύμβασης SOLAS και σχετικές κατευθυντήριες γραμμές προς τους πλοιάρχους για την υποστήριξη της ευστάθειας με Η/Υ σε περίπτωση εισροής υδάτων στα υπάρχοντα επιβατηγά πλοία

               Στην 94η σύνοδο της Επιτροπής Ναυτικής Ασφάλειας (MSC 94) που πραγματοποιήθηκε στο Λονδίνο από τις 17 έως τις 21 Νοεμβρίου 2014, οι Μπαχάμες και άλλες χώρες υπέβαλαν επιτυχώς αίτημα για νέες πληροφορίες (MSC 94/6/1) σχετικά με τροπολογίες στους κανονισμούς II-1/1 και II-1/8-1 της σύμβασης SOLAS.

               Στη συνέχεια, στην τρίτη σύνοδο της υποεπιτροπής σχεδιασμού και κατασκευής πλοίων (SDC 3) του ΔΝΟ, η οποία πραγματοποιήθηκε στο Λονδίνο από τις 18 έως τις 22 Ιανουαρίου 2016, επισημάνθηκε ότι η ομάδα εργασίας για την υποδιαίρεση και την ευστάθεια σε περίπτωση ζημίας μπόρεσε να συζητήσει μόνον εν συντομία την πρόταση να επεκταθεί στα υπάρχοντα επιβατηγά πλοία η απαίτηση του κανονισμού II-1/8-1.3 της σύμβασης SOLAS για την υποστήριξη της ευστάθειας με Η/Υ για τον πλοίαρχο σε περίπτωση εισροής υδάτων, η οποία συνίσταται στην υποστήριξη του πλοιάρχου με την τακτική επικαιροποίηση των πληροφοριών για την εναπομένουσα ευστάθεια σε περίπτωση ζημίας λόγω περιστατικού εισροής υδάτων στο πλοίο.

               Στην ομάδα εργασίας για την υποδιαίρεση και την ευστάθεια σε περίπτωση ζημίας είχε διατυπωθεί η άποψη ότι αρκούσε να εξετασθούν οι προτεινόμενες τροπολογίες στον κανονισμό II-1/8-1.3 της σύμβασης SOLAS για να οριστικοποιηθούν στην 4η σύνοδο της υποεπιτροπής σχεδιασμού και κατασκευής πλοίων (SDC 4) του ΔΝΟ, η δε SDC 3 επισήμανε επίσης ότι χρειαζόταν να εξεταστεί περαιτέρω η εφαρμογή του αναθεωρημένου σχεδίου «κατευθυντηρίων γραμμών σχετικά με επιχειρησιακές πληροφορίες για πλοιάρχους επιβατηγών πλοίων για την ασφαλή επιστροφή στον λιμένα με ίδιες δυνάμεις ή με ρυμούλκηση» (MSC.1/Circ.1400) για τα υπάρχοντα επιβατηγά πλοία και κάλεσε να υποβληθούν παρατηρήσεις στην SDC 4.

               Η SDC 4, που πραγματοποιήθηκε στο Λονδίνο από τις 13 έως τις 17 Φεβρουαρίου 2017, αφού συζήτησε πώς πρέπει να εφαρμόζεται ο κανονισμός II-1/8-1.3 της σύμβασης SOLAS στα υπάρχοντα επιβατηγά πλοία, υιοθέτησε την άποψη ότι, σε περίπτωση περιορισμού της δυνατότητας εφαρμογής των ισχυουσών κατευθυντήριων γραμμών, δηλ. των αποφάσεων MSC.1/Circ.1400, MSC.1/Circ.1532 και MSC.1/Circ.1229, θα πρέπει να εκπονηθεί νέα δέσμη κατευθυντήριων γραμμών σχετικά με την υποστήριξη της ευστάθειας μέσω Η/Υ και την υποστήριξη από ξηράς για τα επιβατηγά πλοία που κατασκευάστηκαν πριν από την 1η Ιανουαρίου 2014.

               Η SDC 4 συμφώνησε επί του σχεδίου τροπολογιών στους κανονισμούς II-1/1 και II-1/8-1 της σύμβασης SOLAS για την υποστήριξη της ευστάθειας με Η/Υ για τους πλοιάρχους σε περίπτωση εισροής υδάτων στα υπάρχοντα επιβατηγά πλοία (SDC 4/16, παράρτημα 2), αλλά δεν ήταν σε θέση να αποφασίσει για την έναρξη ισχύος των προτεινόμενων τροπολογιών, επειδή η πολυπλοκότητα των κριτηρίων ευσταθείας μέσω Η/Υ στη νέα δέσμη κατευθυντηρίων γραμμών θα είχε συνέπειες στην ημερομηνία από την οποία θα μπορούσαν να εφαρμοστούν τα νέα σχέδια κανονισμών για τα υπάρχοντα επιβατηγά πλοία.

               Στην 98η σύνοδο της Επιτροπής Ναυτικής Ασφάλειας (MSC 98), η οποία πραγματοποιήθηκε στο Λονδίνο από τις 7 έως τις 16 Ιουνίου 2017, εγκρίθηκε το σχέδιο τροπολογιών στους κανονισμούς II-1/1 και II-1/8-1 της σύμβασης SOLAS, προκειμένου να εκδοθούν στην 99η σύνοδο της MSC, με την προϋπόθεση ότι η υποεπιτροπή σχεδιασμού και κατασκευής πλοίων (SDC 5) του Διεθνούς Ναυτιλιακού Οργανισμού (ΔΝΟ) στην 5η σύνοδό της θα επιβεβαιώσει την ημερομηνία από την οποία θα εφαρμόζεται το σχέδιο τροπολογιών στον κανονισμό II-1/8-1.3 της σύμβασης SOLAS και θα οριστικοποιήσει το σχέδιο κατευθυντήριων γραμμών για την υποστήριξη της ευστάθειας μέσω Η/Υ και από ξηράς για τα επιβατηγά πλοία που κατασκευάστηκαν πριν από την 1η Ιανουαρίου 2014. Η SDC 5, η οποία πραγματοποιήθηκε στο Λονδίνο από τις 22 έως τις 26 Ιανουαρίου 2018, συμφώνησε ότι τα επιβατηγά πλοία που έχουν κατασκευασθεί πριν την 1η Ιανουαρίου 2014 πρέπει να πληρούν τον κανονισμό II-1/8-1.3.1 της SOLAS το αργότερο έως την πρώτη επιθεώρηση ανανέωσης μετά από πέντε έτη από την έναρξη ισχύος. Η SDC 5 συμφώνησε επίσης να υποβάλει τις σχετικές κατευθυντήριες γραμμές για έγκριση στην 99η σύνοδο της MSC.

               Οι τροπολογίες στους κανονισμούς II-1/1 και II-1/8-1 της σύμβασης SOLAS παρατίθενται στο παράρτημα 13 του εγγράφου MSC 98/23/Add.1 του ΔΝΟ. Στην παράγραφο 10.9 της έκθεσης της MSC 98 (MSC 98/23) επισημαίνεται ότι οι τροπολογίες προβλέπεται να εκδοθούν στην MSC 99.

               3.2.Τροπολογίες στον Κώδικα FTP του 2010

               Η υποεπιτροπή συστημάτων και εξοπλισμού πλοίων (SSE 3) του ΔΝΟ, στην τρίτη σύνοδό της που πραγματοποιήθηκε στο Λονδίνο από τις 14 έως τις 18 Μαρτίου 2016, έκρινε ότι οι διατάξεις σχετικά με τις απαιτήσεις για τις ακάλυπτες επενδύσεις δαπέδων που παρατίθενται στο παράρτημα 3 πίνακας 1 του Κώδικα FTP του 2010, οι οποίες ισχύουν για τα επιβατηγά πλοία που μεταφέρουν περισσότερους από 36 επιβάτες, θα πρέπει να ισχύουν και για τα επιβατηγά πλοία που μεταφέρουν λιγότερους από 36 επιβάτες. Η SSE 3 υιοθέτησε την άποψη ότι η καθοδήγηση σχετικά με τις απαιτήσεις για τις ακάλυπτες επενδύσεις δαπέδων που ισχύουν για τα επιβατηγά πλοία που μεταφέρουν περισσότερους από 36 επιβάτες θα πρέπει να εφαρμόζονται και για τα επιβατηγά πλοία που μεταφέρουν λιγότερους από 36 επιβάτες. Στη συνέχεια, η SSE 3 συμφώνησε να αναθέσει στην ομάδα εργασίας για την πυροπροστασία να εξετάσει περαιτέρω το θέμα και να εισηγηθεί αναλόγως στην υποεπιτροπή.

               Η SSE 3, έχοντας υπόψη τις διατάξεις του παραρτήματος 3 πίνακα 1 του Κώδικα FTP του 2010 και συνεκτιμώντας την άποψη της ομάδας εργασίας για την πυροπροστασία, συμφώνησε ότι το παράρτημα 3 πίνακας 1 του Κώδικα FTP του 2010 θα πρέπει να εφαρμόζεται και στα επιβατηγά πλοία που μεταφέρουν λιγότερους από 36 επιβάτες και ότι η δυνατή λύση θα μπορούσε να είναι να διαγραφεί η φράση «που μεταφέρουν περισσότερους από 36 επιβάτες».

               Ωστόσο, αυτή η δυνατή λύση δεν αναφέρθηκε στην 97η σύνοδο της Επιτροπής Ναυτικής Ασφάλειας (MSC 97) που πραγματοποιήθηκε στο Λονδίνο από τις 21 έως τις 25 Νοεμβρίου 2016, διότι η SSE 3 είχε εξετάσει το θέμα στο σημείο της ημερήσιας διάταξης με θέμα «Ενιαία ερμηνεία διατάξεων των συμβάσεων του ΔΝΟ για την ασφάλεια, την προστασία και το περιβάλλον».

               Αντιθέτως, η MSC 98 εξέτασε τις προτεινόμενες τροπολογίες στον Κώδικα FTP του 2010 και τις ενέκρινε με σκοπό την έκδοσή τους στην 99η σύνοδο της MSC.

               Οι τροπολογίες στον Κώδικα FTP του 2010 παρατίθενται στο παράρτημα 25 της έκθεσης της MSC 98 (MSC 98/23/Add.1). Στην παράγραφο 12.47 της έκθεσης της MSC 98 (MSC 98/23) επισημαίνεται ότι οι τροπολογίες προβλέπεται να εκδοθούν στην MSC 99.

               3.3.Σχετική νομοθεσία της ΕΕ και αρμοδιότητα της ΕΕ

               3.3.1.Τροπολογίες στους κανονισμούς II-1/1 και II-1/8-1 της σύμβασης SOLAS και σχετικές κατευθυντήριες γραμμές προς τους πλοιάρχους για την υποστήριξη της ευστάθειας με Η/Υ σε περίπτωση εισροής υδάτων στα υπάρχοντα επιβατηγά πλοία

               Το άρθρο 6 παράγραφος 2 στοιχείο α) σημείο i) της οδηγίας 2009/45/ΕΚ του Ευρωπαϊκού Κοινοβουλίου και του Συμβουλίου για τους κανόνες και τα πρότυπα ασφαλείας για τα επιβατηγά πλοία ορίζει ότι τα νέα επιβατηγά πλοία της κατηγορίας Α πρέπει να πληρούν εξ ολοκλήρου τις απαιτήσεις της σύμβασης SOLAS του 1974, όπως έχει τροποποιηθεί.

               3.3.2.Τροπολογίες στον Κώδικα FTP του 2010

               Ο Κώδικας FTP του 2010 προβλέπει τις διεθνείς απαιτήσεις για εργαστηριακές δοκιμές, την έγκριση τύπου και τις διαδικασίες δοκιμής πυρός προϊόντων που υπάγονται στο κεφάλαιο II-2 της σύμβασης SOLAS (το οποίο περιλαμβάνει τους κανονισμούς σχετικά με την πυροπροστασία, την πυρανίχνευση και την πυρόσβεση). Οι τροπολογίες στη Διεθνή Σύμβαση για την ασφάλεια της ανθρώπινης ζωής στη θάλασσα (SOLAS) με σκοπό να καταστεί υποχρεωτικός ο διεθνής κώδικας για την εφαρμογή διαδικασιών δοκιμών πυρός (Κώδικας FTP του 2010), τέθηκαν σε ισχύ την 1η Ιουλίου 2012 (απόφαση MSC.307(88)).

               Το άρθρο 6 παράγραφος 2 στοιχείο α) σημείο i) της οδηγίας 2009/45/ΕΚ του Ευρωπαϊκού Κοινοβουλίου και του Συμβουλίου για τους κανόνες και τα πρότυπα ασφαλείας για τα επιβατηγά πλοία ορίζει ότι τα νέα επιβατηγά πλοία της κατηγορίας Α πρέπει να πληρούν εξ ολοκλήρου τις απαιτήσεις της σύμβασης SOLAS του 1974, όπως έχει τροποποιηθεί. Επιπλέον, σύμφωνα με το κεφάλαιο II-2 μέρη Α και Β του παραρτήματος I της οδηγίας 2009/45/ΕΚ, ο κώδικας συστημάτων πυρασφάλειας που εκδόθηκε με την απόφαση MSC.98(73) εφαρμόζεται στα πλοία των κατηγοριών Β, Γ και Δ που ναυπηγήθηκαν την 1η Ιανουαρίου 2003 ή μετά.

               3.3.3.Αρμοδιότητα της ΕΕ

               Οι τροπολογίες στους κανονισμούς II-1/1 και II-1/8-1 της σύμβασης SOLAS και οι σχετικές κατευθυντήριες γραμμές προς τους πλοιάρχους για την υποστήριξη της ευστάθειας με Η/Υ σε περίπτωση εισροής υδάτων στα υπάρχοντα επιβατηγά πλοία, καθώς και οι τροπολογίες στον Κώδικα FTP του 2010 θα θίξουν το δίκαιο της ΕΕ μέσω της εφαρμογής της οδηγίας 2009/45/ΕΚ.

               4.Νομική βάση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Το άρθρο 218 παράγραφος 9 της ΣΛΕΕ εφαρμόζεται ανεξαρτήτως εάν η Ένωση είναι μέλος του σχετικού οργάνου ή συμβαλλόμενο μέρος στη σχετική συμφωνία
                  2
               .

               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  3
               .

               4.1.2.Εφαρμογή στην προκειμένη περίπτωση

               Η Επιτροπή Ναυτικής Ασφάλειας του ΔΝΟ είναι όργανο που έχει συσταθεί με συμφωνία, και συγκεκριμένα τη Σύμβαση περί του Διεθνούς Ναυτιλιακού Οργανισμού.

               Οι πράξεις τις οποίες καλείται να εκδώσει η Επιτροπή Ναυτικής Ασφάλειας του ΔΝΟ συνιστούν πράξεις που παράγουν έννομα αποτελέσματα. Οι προτεινόμενες πράξεις μπορούν να επηρεάσουν αποφασιστικά το περιεχόμενο της νομοθεσίας της ΕΕ, και ιδίως της οδηγίας 2009/45/ΕΚ του Ευρωπαϊκού Κοινοβουλίου και του Συμβουλίου για τους κανόνες και τα πρότυπα ασφαλείας για τα επιβατηγά πλοία. Αυτό οφείλεται στο γεγονός ότι η οδηγία 2009/45/ΕΚ ορίζει ότι τα νέα επιβατηγά πλοία της κατηγορίας Α πρέπει να πληρούν εξ ολοκλήρου τις απαιτήσεις της σύμβασης SOLAS του 1974, όπως έχει τροποποιηθεί, όπως αναφέρεται στα σημεία 3.1 και 3.2 ανωτέρω.

               Συνεπώς, οι τροπολογίες στους κανονισμούς II-1/1 και II-1/8-1 της σύμβασης SOLAS και οι σχετικές κατευθυντήριες γραμμές προς τους πλοιάρχους για την υποστήριξη της ευστάθειας με Η/Υ σε περίπτωση εισροής υδάτων στα υπάρχοντα επιβατηγά πλοία, καθώς και οι τροπολογίες στον Κώδικα FTP του 2010 θα θίξουν το δίκαιο της ΕΕ μέσω της εφαρμογής της οδηγίας 2009/45/ΕΚ.

               Οι προτεινόμενες πράξεις δεν συμπληρώνουν ούτε τροποποιούν το θεσμικό πλαίσιο της συμφωνίας.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προτεινόμενης πράξης για την οποία λαμβάνεται θέση εξ ονόματος της Ένωσης. Εάν η προτεινόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.

               4.2.2.Εφαρμογή στην προκειμένη περίπτωση

               Ο κύριος στόχος και το περιεχόμενο της προτεινόμενης πράξης αφορούν τις θαλάσσιες μεταφορές. Συνεπώς, η ουσιαστική νομική βάση για την προτεινόμενη απόφαση είναι το άρθρο 100 παράγραφος 2 της ΣΛΕΕ.

               4.3.Συμπέρασμα

               Το άρθρο 100 παράγραφος 2 της ΣΛΕΕ σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.

               2018/0056 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη θέση που πρέπει να ληφθεί εξ ονόματος της Ευρωπαϊκής Ένωσης στην 99η σύνοδο της Επιτροπής Ναυτικής Ασφάλειας του Διεθνούς Ναυτιλιακού Οργανισμού σχετικά με την έγκριση τροπολογιών στους κανονισμούς II-1/1 και II-1/8-1 της σύμβασης SOLAS, την έγκριση των σχετικών κατευθυντηρίων γραμμών προς τους πλοιάρχους για την υποστήριξη της ευστάθειας με Η/Υ σε περίπτωση εισροής υδάτων στα υπάρχοντα επιβατηγά πλοία, καθώς και με την έγκριση τροπολογιών στον διεθνή κώδικα του 2010 για την εφαρμογή διαδικασιών δοκιμών πυρός

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η δράση της Ευρωπαϊκής Ένωσης στον τομέα των θαλάσσιων μεταφορών πρέπει να αποσκοπεί στη βελτίωση της ασφάλειας στη θάλασσα.

               (2)Η σύμβαση περί Διεθνούς Ναυτιλιακού Οργανισμού («ΔΝΟ») άρχισε να ισχύει στις 17 Μαρτίου 1958.

               (3)Ο ΔΝΟ είναι ειδικευμένος οργανισμός των Ηνωμένων Εθνών με αρμοδιότητα στην ασφάλεια και την προστασία της ναυσιπλοΐας. Σύμφωνα με το άρθρο 28 στοιχείο β) της σύμβασης περί Διεθνούς Ναυτιλιακού Οργανισμού, η Επιτροπή Ναυτικής Ασφάλειας, μια επιτροπή του ΔΝΟ, είναι ο μηχανισμός εκτέλεσης κάθε καθήκοντος που της ανατίθεται με την εν λόγω σύμβαση, από τη Συνέλευση του ΔΝΟ ή από το Συμβούλιο του ΔΝΟ, ή κάθε άλλου καθήκοντος που εμπίπτει στο πεδίο εφαρμογής του ανωτέρω άρθρου το οποίο μπορεί να ανατεθεί στην Επιτροπή Ναυτικής Ασφάλειας δυνάμει οποιασδήποτε άλλης διεθνούς πράξης, αποδεκτής από τον ΔΝΟ.

               (4)Η Διεθνής Σύμβαση για την ασφάλεια της ανθρώπινης ζωής στη θάλασσα («σύμβαση SOLAS») άρχισε να ισχύει στις 25 Μαΐου 1980.

               (5)Σύμφωνα με το άρθρο VIII στοιχείο β) περίπτωση iii) της σύμβασης SOLAS, η Επιτροπή Ναυτικής Ασφάλειας του ΔΝΟ μπορεί να εγκρίνει τροπολογίες στη σύμβαση SOLAS.

               (6)Η Επιτροπή Ναυτικής Ασφάλειας στην 99η σύνοδό της (MSC 99) από τις 16 έως τις 25 Μαΐου 2018 πρόκειται να εγκρίνει τροπολογίες στους κανονισμούς II-1/1 και II-1/8-1 της σύμβασης SOLAS και τις σχετικές κατευθυντήριες γραμμές προς τους πλοιάρχους για την υποστήριξη της ευστάθειας με Η/Υ σε περίπτωση εισροής υδάτων στα υπάρχοντα επιβατηγά πλοία, καθώς και τροπολογίες στον διεθνή κώδικα για την εφαρμογή διαδικασιών δοκιμών πυρός του 2010 («Κώδικας FTP»).

               (7)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στην 99η σύνοδο της MSC, διότι οι τροπολογίες στους κανονισμούς II-1/1 και II-1/8-1 της σύμβασης SOLAS και οι σχετικές κατευθυντήριες γραμμές προς τους πλοιάρχους για την υποστήριξη της ευστάθειας με Η/Υ σε περίπτωση εισροής υδάτων στα υπάρχοντα επιβατηγά πλοία, καθώς και οι τροπολογίες στον Κώδικα FTP, μπορούν να επηρεάσουν αποφασιστικά το περιεχόμενο της νομοθεσίας της Ένωσης, και συγκεκριμένα την οδηγία 2009/45/ΕΚ του Ευρωπαϊκού Κοινοβουλίου και του Συμβουλίου
                  4
               .

               (8)Οι τροπολογίες στους κανονισμούς II-1/1 και II-1/8-1 της σύμβασης SOLAS και οι κατευθυντήριες γραμμές προς τον πλοίαρχο σχετικά με την υποστήριξη της ευστάθειας με Η/Υ με την τακτική επικαιροποίηση των πληροφοριών για την εναπομένουσα ευστάθεια σε περίπτωση ζημίας λόγω περιστατικού εισροής υδάτων στο πλοίο θα πρέπει να συνιστούν επιχειρησιακές κατευθυντήριες γραμμές για τα υπάρχοντα επιβατηγά πλοία.

               (9)Οι τροπολογίες στον Κώδικα FTP, όσον αφορά τις απαιτήσεις δοκιμών για τις ακάλυπτες επενδύσεις δαπέδων, θα πρέπει να προβλέπουν ότι οι διατάξεις αυτές θα πρέπει να ισχύουν και για τα επιβατηγά πλοία που μεταφέρουν λιγότερους από 36 επιβάτες.

               (10)Η θέση της Ένωσης πρέπει να εκφρασθεί από τα κράτη μέλη της Ένωσης που είναι μέλη της Επιτροπής Ναυτικής Ασφάλειας του ΔΝΟ, τα οποία ενεργούν από κοινού,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Οι θέσεις που πρέπει να ληφθούν εξ ονόματος της Ένωσης στην 99η σύνοδο της Επιτροπής Ναυτικής Ασφάλειας του ΔΝΟ είναι οι εξής:

               α) συμφωνία όσον αφορά τις τροπολογίες στους κανονισμούς II-1/1 και II-1/8-1 της σύμβασης SOLAS και τις σχετικές κατευθυντήριες γραμμές που παρατίθενται στο παράρτημα 13 του εγγράφου MSC 98/23/Add.1 του ΔΝΟ που επισυνάπτεται στην παρούσα απόφαση·

               β) συμφωνία όσον αφορά τις τροπολογίες στον πίνακα 1 του παραρτήματος 3 του διεθνούς κώδικα για την εφαρμογή διαδικασιών δοκιμής πυρός του 2010 που παρατίθενται στο παράρτημα 25 του εγγράφου MSC 98/23/Add.1. του ΔΝΟ που επισυνάπτεται στην παρούσα απόφαση.

               Άρθρο 2

               1. Οι θέσεις επί των θεμάτων που αναφέρονται στα στοιχεία α) και β) του άρθρου 1 εκφράζονται από τα κράτη μέλη της Ένωσης που είναι μέλη της Επιτροπής Ναυτικής Ασφάλειας του ΔΝΟ, τα οποία ενεργούν από κοινού.

               2. Ελάσσονος σημασίας αλλαγές στις θέσεις που αναφέρονται στα στοιχεία α) και β) του άρθρου 1 συμφωνούνται χωρίς περαιτέρω απόφαση του Συμβουλίου.

               Η παρούσα απόφαση απευθύνεται στα κράτη μέλη.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Η ονομασία άλλαξε το 1982 σε Διεθνή Ναυτιλιακό Οργανισμό (International Maritime Organization IMO/ΔΝΟ).

                     (2)

                        Υπόθεση C-399/12, Γερμανία κατά Συμβουλίου (ΔΟΑΟ), ECLI:EU:C:2014:2258, σκέψη 64.

                     (3)

                        Υπόθεση C-399/12, Γερμανία κατά Συμβουλίου (ΔΟΑΟ), ECLI:EU:C:2014:2258, σκέψεις 61-64.

                     (4)

                        Οδηγία 2009/45/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, για τους κανόνες και τα πρότυπα ασφαλείας για τα επιβατηγά πλοία (ΕΕ L 163 της 25.6.2009, σ. 1).